**צ'ק ליסט למתנדב/ת באמצעים וירטואליים**

מתנדב/ת יקר/ה! תודה על נכונותך להתנדב בימים מורכבים ומאתגרים אלה. התפשטות נגיף הקורונה מביאה עמה אתגר חדש- להתנדב באמצעים דיגיטליים! אנו משערים/ות שזו התנסות ראשונה עבורך ועל כן, רצינו לצייד אותך בכמה טיפים להתנדבות באמצעים וירטואליים/דיגיטליים

* קיבלת תפקיד חדש, במרחב הוירטואלי. תתחדש/י! לפני שתתחיל/י אנא שאל/י את עצמך, האם הגדרת התפקיד הנוכחי שלך ברורה לך? האם ברורה לך המשימה ומה שנדרש ממך לעשות? במידה ולא, פנה/י למנהל ההתנדבות להנחיות נוספות.
* הכן/יני סביבת עבודה נוחה ושקטה להתנדבות שלך. וודא/י כי יש ברשותך כיסא נוח וכי אין בסביבתך רעשים שעשויים להשפיע על יכולתך לבצע את תפקידך באופן המיטבי.
* וודא/י כי את/ה ערוך/ה מבחינה טכנולוגית. שיש לך חיבור אינטרנט יציב ואת כל הכלים הטכנולוגיים הנדרשים על מנת לבצע את תפקידך. במידה ואינך מכיר/ה את הכלים הטכנולוגיים, בקש/י הדרכה או הנחיה ממנהל ההתנדבות שלך.
* כשמתנדבים מהבית, עלולה להיווצר תחושה של חוסר מסגרת והגבולות בין התנדבות לבית מטשטשים. לכן, אנו ממליצים לך "למסגר" את ההתנדבות שלך. להחליט על יום ושעה קבועים אותם תקדיש/י להתנדבות ולבצע את המשימה בזמנים אלה.
* במידה ונתקלת בקשיים טכניים במהלך ההתנדבות שלך, עדכן/י את מנהל/ת ההתנדבות ובקש/ טלפון של תומך/ת טכני, שיוכל לסייע לך. במידה ונתקלת בקשיים הקשורים בביצוע תפקידך, חשוב לעדכן את מנהל/ת ההתנדבות גם עליהם
* חשוב כי בהתנדבותך הוירטואלית תקפיד/י על מגוון הכללים המקצועיים, האתיים וההתנהגותיים של הארגון אותו את/ה מייצג/ת. בכל פעילות שאת/ה מבצע, גם אם היא מביתך, את/ה שגריר/ה של הארגון ועל כן, הייצוגיות וההקפדה על נהלים היא חיונית, גם בתקופה זו.
* אמנם בהתנדבותך את/ה לבד מול מסך המחשב שלך, אבל במקביל אליך כנראה פועלים/ות מתנדבים ומתנדבות רבים נוספים. שאל/י את מנהל/ת ההתנדבות שלך על מרחב וירטואלי משותף למתנדבים, במסגרתו תוכל/י לשתף בחוויות, להתייעץ, להרגיש חלק מצוות שפועל יחד. תחושת הביחד מאד מקלה, כאשר מתנדבים בבית.
* התפקיד אותו את/ה מבצע/ת באמצעים וירטואליים הוא חשוב ובעל משמעות! לפעמים יכולה להיווצר תחושה, שתפקיד כזה, הוא חשוב פחות- בגלל העדר הנראות. הדבר מחדד את הצורך לבקש ממנהל/ת ההתנדבות משוב ולוודא כי את/ה יודע/ת מה המדדים להצלחה בתפקידך וכיצד תפקידך מייצר ערך לארגון ולמוטביו
* סיימת להתנדב להיום? נפלא! כתוב/כתבי דיווח קצר למנהל/ת ההתנדבות שלך אודות מה שעשית היום. מומלץ להשתמש באמצעים שהסכמתם עליהם מראש- טופס דיווח, מייל או וואטסאפ. קח/י בחשבון שהוא/היא מקבלים דיווחים רבים ויתכן ויקח לו/לה זמן להגיב. התקשורת והעדכונים הם חשובים, בעיקר התנדבות מרחוק.

**בהצלחה רבה בהתנדבותך ותודה!**